recursal/SuperWikiNEXT-32B huggingface dataset:
**ซันไก** (อังกฤษ: Sangai; ชื่อวิทยาศาสตร์: *Rucervus eldii eldii*) เป็นละองละมั่งชนิดย่อยชนิดหนึ่ง เป็นสัตว์เฉพาะถิ่นที่พบในรัฐมณีปุระ ประเทศอินเดีย ที่เดียวเท่านั้น

ซันไก ถูกค้นพบเป็นครั้งแรกโดยนายทหารชาวอังกฤษ คือ ร้อยตรีเพอร์ซี เอลด์ (Percy Eld) ในปี ค.ศ. 1841 โดยถือเป็นละองละมั่งชนิดแรกที่ถูกค้นพบ จึงถือว่าเป็นชนิดต้นแบบของละองละมั่งด้วย เมื่อถูกพบครั้งแรกมีรายงานว่าเป็นกวางพื้นเมืองที่พบในเมืองมณีปุระ ในรัฐอัสสัม ทางภาคตะวันออกเฉียงเหนือของประเทศอินเดีย คำว่า "ซันไก" (संगाई) เป็นภาษาฮินดี ที่ใช้เรียกกวางชนิดนี้ เป็นกวางประหลาดชนิดใหม่ที่มีเขาบนหัว ยื่นออกมาที่หน้าผาก ต่างจากกวางทั่ว ๆ ไป จึงตั้งชื่อสามัญภาษาอังกฤษว่า "Brow-antlered Deer" แต่มักนิยมเรียกกันว่า "Eld’s Deer" ตามชื่อเอลด์ในฐานะของผู้ค้นพบครั้งแรก ต่อมาจึงได้มีการศึกษาจำแนกและตั้งชื่อกวางที่พบชนิดใหม่นี้ตามหลักอนุกรมวิธาน เป็น *Cervus eldi* McClelland, 1842 ซันไกมีความแตกต่างจากละองละมั่งพันธุ์ไทยและละองละมั่งพันธุ์พม่า ตรงที่ส่วนปลายของลำเขาไม่โค้งงอหักเป็นตะขอมาข้างหน้า และมีแขนงกิ่งปลายเขาเพียง 2 แขนงเท่านั้น 

ซันไก อาศัยอยู่ในพื้นที่ชุ่มน้ำ แต่กีบเท้าก็สามารถปรับตัวได้เป็นอย่างดีเมื่ออยู่ในพื้นที่ลุ่ม เขาจะมีการผลัดทุกปีและจะมีขนาดใหญ่ที่สุดในฤดูผสมพันธุ์ มีอายุยืนเต็มที่ในธรรมชาติ 10 ปี ปัจจุบันจะพบประชากรซันไกกระจายพันธุ์อยู่ที่ทางตอนใต้ของทะเลสาบลอกตัก ซึ่งเป็นทะเลสาบน้ำจืดที่มีขนาดใหญ่ที่สุดของภาคตะวันออกของอินเดีย ภายในอุทยานแห่งชาติไคบุลแลมเจา ประมาณ 45 กิโลเมตรจากเมืองอิมผาล เป็นสัตว์ได้รับความคุ้มครอง และถือเป็นสัตว์ประจำรัฐมณีปุระ

อ้างอิง
-------

1. 1 2  "*Rucervus eldii*". *IUCN Red List of Threatened Species. Version 2010.4*. 2008. สืบค้นเมื่อ 10 March 2011.
2. 1 2  "Symbols of Manipur- knowindia.gov.in". คลังข้อมูลเก่าเก็บจากแหล่งเดิมเมื่อ 2013-11-12. สืบค้นเมื่อ 20 January 2014.
3. ↑  "ละอง หรือ ละมั่ง". สืบค้นเมื่อ 9 December 2014.
4. ↑  Thamin or Brow-antlered Deer Cervus eldi

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
***Rucervus eldii eldii***

 ข้อมูลที่เกี่ยวข้องกับ Rucervus eldii eldii ที่วิกิสปีชีส์
**การวิจัยและพัฒนา** (อังกฤษ: research and development, R&D, R+D, หรือ R'n'D) หมายถึงกิจกรรมนวัตกรรมที่บริษัทหรือรัฐบาลดำเนินการเพื่อพัฒนาบริการหรือผลิตภัณฑ์ใหม่ หรือปรับปรุงบริการหรือผลิตภัณฑ์ที่มีอยู่เดิม การวิจัยและพัฒนาเป็นขั้นแรกของการพัฒนาบริการหรือกระบวนการการผลิตใหม่

กิจกรรมวิจัยและพัฒนาแตกต่างกันไปในแต่ละสถาบัน โดยมีแบบจำลองแผนกวิจัยและพัฒนาหลักสองแบบ คือ มีวิศวกรเป็นคณะทำงานและได้รับมอบหมายให้พัฒนาผลิตภัณฑ์ใหม่โดยตรง หรือมีนักวิทยาศาสตร์อุตสาหกรรมเป็นคณะทำงานและได้รับมอบหมายการวิจัยประยุกต์ในสาขาวิทยาศาสตร์หรือเทคโนโลยีซึ่งอาจอำนวยต่อการพัฒนาผลิตภัณฑ์ในอนาคต การวิจัยและพัฒนาแตกต่างจากกิจกรรมส่วนใหญ่ของบริษัทซึ่งไม่ตั้งใจให้ได้กำไรทันที และโดยทั่วไปมีความเสี่ยงสูงกว่าและให้ผลตอบแทนการลงทุนไม่แน่นอน แต่การวิจัยและพัฒนาสำคัญต่อการได้มาซึ่งสัดส่วนในตลาดมากขึ้นผ่านการตีตลาดของผลิตภัณฑ์ใหม่

อ้างอิง
-------

1. ↑  Wragg, David W. (1973). *A Dictionary of Aviation* (first ed.). Osprey. p. 223. ISBN 9780850451634.
2. 1 2  Staff, Investopedia (2003-11-25). "Research And Development – R&D". *Investopedia* (ภาษาอังกฤษแบบอเมริกัน). สืบค้นเมื่อ 2017-12-12.
**เครือข่ายกาญจนาภิเษก** (Golden Jubilee Network) คือ เว็บไซต์ที่เชื่อมโยงข้อมูลความรู้เกี่ยวกับพระบาทสมเด็จพระปรมินทรมหาภูมิพลอดุลยเดช บรมนาถบพิตรอาทิ พระราชกรณียกิจ โครงการอันเนื่องมาจากพระราชดำริ กระแสพระราชดำรัส ตลอดจนข้อมูลที่น่าสนใจเกี่ยวกับประเทศไทย จัดทำขึ้นเนื่องในโอกาสการจัดงานฉลองสิริราชสมบัติ ครบ ๕๐ ปี เปิดให้ใช้งานเมื่อวันที่ 5 ธันวาคม พ.ศ. 2539 เวลา 09.09 น. โดยมีเครือข่ายขององค์กรที่ถวายงานแด่พระบาทสมเด็จพระเจ้าอยู่หัว รัชกาลที่ ๙ ทำหน้าที่สนับสนุนข้อมูลด้านพระราชกรณียกิจ และโครงการอันเนื่องมาจากพระราชดำริ 

เครือข่ายกาญจนาภิเษกเป็นเว็บไซต์ที่มีผู้เข้าชมจากประเทศไทยมากเป็นอันดับที่ 2,384 (19 กันยายน 2557) จากการจัดอันดับโดยอะเล็กซา

ภารกิจ
------

นำเสนอข้อมูลเกี่ยวกับ พระราชประวัติ พระราชกรณียกิจ โครงการอันเนื่องมาจากพระราชดำริ พระราชดำรัส พระราชพิธีกาญจนาภิเษก วัฒนธรรมไทย ข่าวสารเกี่ยวกับประเทศไทย และฐานข้อมูลต่างๆ จากหน่วยงานที่เกี่ยวข้อง

ประวัติ
-------

เนื่องในโอกาสการจัดงานฉลองสิริราชสมบัติ ครบ ๕๐ ปี รัฐบาลไทย โดยคณะกรรมการเทคโนโลยีสารสนเทศแห่งชาติ ได้จัดทำเครือข่ายคอมพิวเตอร์กาญจนาภิเษกขึ้นเพื่อถวายเป็นราชสักการะ ตามมติคณะรัฐมนตรีเมื่อวันที่ 3 กันยายน พ.ศ. 2539 ด้วยเหตุผลว่าแม้จะมีกิจกรรมร่วมเฉลิมฉลองพระราชพิธีกาญจนาภิเษกในประเทศไทยเป็นจำนวนมาก แต่ยังไม่มีกิจกรรมหรือโครงการใดได้ใช้ประโยชน์จากเทคโนโลยีสารสนเทศ (IT) อย่างเต็มที่ ซึ่งในช่วงเวลานั้นเครือข่ายคอมพิวเตอร์และอินเทอร์เน็ตในประเทศไทยมีความรวดเร็วและมีประสิทธิภาพขึ้นมาก ทางคณะกรรมการเทคโนโลยีสารสนเทศแห่งชาติเห็นควรว่า คงจะไม่มีของขวัญใดทัดเทียมกับการบันทึกพระราชกรณียกิจ ผลงานด้านการพัฒนาประเทศไทย และสาระความรู้ต่างๆ ลงในสื่ออินเทอร์เน็ต ซึ่งประชาชนทุกเพศ ทุกวัย สามารถเข้าถึงได้ตลอดเวลา เพื่อน้อมเกล้าฯ ถวายแด่พระบาทสมเด็จพระเจ้าอยู่หัว รัชกาลที่ ๙ เนื่องในโอกาสการจัดงานฉลองสิริราชสมบัติครบ 50 ปีดังกล่าว

หน่วยงานที่เกี่ยวข้อง
---------------------

ศูนย์เทคโนโลยีอิเล็กทรอนิกส์และคอมพิวเตอร์แห่งชาติ ทำหน้าที่ประสานงานและบริหารโครงการ โดยมีองค์กรที่สนับสนุนข้อมูลด้านพระราชกรณียกิจ และโครงการอันเนื่องมาจากพระราชดำริ ได้แก่ 

* โครงการส่วนพระองค์สวนจิตรลดา
* มูลนิธิชัยพัฒนา
* สำนักราชเลขาธิการ
* สำนักงานคณะกรรมการพิเศษ เพื่อประสานงานโครงการอันเนื่องมาจากพระราชดำริ
* สภากาชาดไทย
* โครงการสารานุกรมไทยสำหรับเยาวชน โดยพระราชประสงค์ในพระบาทสมเด็จพระเจ้าอยู่หัว
* มูลนิธิโครงการหลวง
* มูลนิธิรางวัลสมเด็จเจ้าฟ้ามหิดล ในพระบรมราชูปถัมภ์
* มูลนิธิอานันทมหิดล
* กองงานในพระองค์สมเด็จพระเทพรัตนราชสุดา ฯ สยามบรมราชกุมารี
* โครงการพัฒนาตามพระราชดำริสมเด็จพระเทพรัตนราชสุดา ฯ สยามบรมราชกุมารี
* โครงการอนุรักษ์พันธุกรรมพืชอันเนื่องมาจากพระราชดำริ
* โครงการเทคโนโลยีสารสนเทศ ตามพระราชดำริสมเด็จพระเทพรัตนราชสุดาฯ สยามบรมราชกุมารี
* มูลนิธิสายใจไทย ในพระบรมราชูปถัมภ์
* กรมชลประทาน
* สำนักงานคณะกรรมการวัฒนธรรมแห่งชาติ

แหล่งข้อมูลอื่น
---------------

* เครือข่ายกาญจนาภิเษก

1. ↑  Site overview: kanchanapisek.or.th เก็บถาวร 2016-03-06 ที่ เวย์แบ็กแมชชีน, Alexa
แฟรงก์ ลอยด์ ไรต์
**แฟรงก์ ลอยด์ ไรต์** (อังกฤษ: Frank Lloyd Wright) (8 มิถุนายน พ.ศ. 2410 — 9 เมษายน พ.ศ. 2502) สถาปนิกคนสำคัญคนหนึ่งของโลกในศตวรรษที่ 20

แฟรงก์ ลอยด์ ไรต์ เกิดที่ เมืองริชแลนด์เซนเตอร์ ใน รัฐวิสคอนซิน สหรัฐอเมริกา เข้าเรียนสาขาวิศวกรรมศาสตร์จากมหาวิทยาลัยวิสคอนซิน และลาออกไปทำงานด้านสถาปัตยกรรมทั้งที่เรียนไม่จบ เขาอาศัยและตั้งสำนักงานอยู่ที่เมืองโอกพาร์ก บริเวณชานเมืองชิคาโก ในรัฐอิลลินอย ปัจจุบันกลายเป็นแหล่งท่องเที่ยวทางประวัติศาสตร์สถาปัตยกรรมที่สำคัญ เนื่องจากเป็นที่รวบรวมบ้านพักที่เขาออกแบบไว้กว่า 50 หลังรวมทั้งตัวสำนักงานและบ้านพักของเขาด้วย ผลงานการออกแบบในช่วงแรกของไรต์มีลักษณะเฉพาะที่เรียกว่า "Prairie Houses" ไรต์มีผลงานทั้งหมด 362 ชิ้น และประมาณการว่ายังคงอยู่ในปัจจุบัน (ปี 2005) ประมาณ 300 ชิ้น

ผลงานที่มีชื่อเสียง
-------------------

* บ้านรอบี (Robie House)
* ฟอลลิงวอเทอร์ (Fallingwater)
* อาคารจอห์นสัน แวกซ์ (Johnson Wax Building)
* พิพิธภัณฑ์ โซโลมอน อาร์. กุกเกนไฮม์ (Solomon R. Guggenheim Museum)
* สถาปัตยกรรมศตวรรษที่ 20 ของแฟรงก์ ลอยด์ ไรต์ อาคารที่ได้ขึ้นทะเบียนเป็นมรดกโลก

* พิพิธภัณฑ์ โซโลมอน อาร์. กุกเกนไฮม์พิพิธภัณฑ์ โซโลมอน อาร์. กุกเกนไฮม์
* บ้านและสำนักงานของแฟรงค์ ลอยด์ ไรต์ ที่โอกพาร์กบ้านและสำนักงานของแฟรงค์ ลอยด์ ไรต์ ที่โอกพาร์ก

อ้างอิง
-------


* Frank Lloyd Wright: Architect, by the Museum of Modern Art (1994, ISBN 0-87070-642-X)
* Frank Lloyd Wright Companion, The, by William Allin Storrer (2006 Rev. Ed. University of Chicago Press; ISBN 0-226-77621-2)
* Frank Lloyd Wright: Masterworks, by Bruce Brooks Pfeiffer (1993, Rizzoli; ISBN 0-8478-1715-6)

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**แฟรงก์ ลอยด์ ไรต์**

วิกิคำคมมีคำคมเกี่ยวกับ ***แฟรงก์ ลอยด์ ไรต์***

* รูปภาพเกี่ยวกับแฟรงก์ ลอยด์ ไรต์ ที่ฟลิคเกอร์
* มูลนิธิ แฟรงก์ ลอยด์ ไรต์
**การวิจัยทางการพยาบาล** (อังกฤษ: Nursing research) เป็นการวิจัยที่ให้หลักฐานใช้สำหรับสนับสนุนปฏิบัติการพยาบาล โดยการพยาบาล เป็นขอบเขตที่อิงหลักฐานของปฏิบัติการ ซึ่งได้รับการพัฒนาตั้งแต่ยุคของฟลอเรนซ์ ไนติงเกล มาจนถึงปัจจุบัน โดยมีพยาบาลเป็นจำนวนมากเป็นผู้ทำการวิจัยในมหาวิทยาลัย ตลอดจนในการกำหนดการบริการสุขภาพ

การศึกษาพยาบาลให้ความสำคัญต่อการใช้หลักฐานจากการวิจัยเพื่อที่จะหาเหตุผลสำหรับการจำแนกปฏิบัติทางการพยาบาล ในประเทศอังกฤษและประเทศเวลส์ ทางสภาอาจกำหนดให้พยาบาลกระทำอย่างสมเหตุสมผลก็ได้ ขึ้นอยู่กับว่าการแทรกแซงของพวกเธอจะได้รับการสนับสนุนโดยการวิจัยหรือไม่

การวิจัยทางการพยาบาลส่วนใหญ่อยู่ในสองขอบเขต ซึ่งได้แก่:

* การวิจัยเชิงปริมาณ ซึ่งอิงอยู่ในกระบวนทัศน์ของปฏิฐานนิยมเชิงตรรกะและจะเน้นกับผลสำหรับข่ายงานที่วัดได้ ซึ่งโดยทั่วไปจะใช้สถิติ และมีวิธีการวิจัยที่โดดเด่นคือการวิจัยเชิงทดลองแบบสุ่มและมีกลุ่มควบคุม
* การวิจัยเชิงคุณภาพ ซึ่งอิงอยู่ในกระบวนทัศน์ของทฤษฎีปรากฎการณ์นิยม, ทฤษฎีฐานราก, ชาติพันธุ์วิทยา และอื่น ๆ และตรวจสอบประสบการณ์ของผู้ทำการดูแลหรือได้รับมอบหมายทางพยาบาล การมุ่งเน้น โดยเฉพาะอย่างยิ่งความหมายที่มีอยู่สำหรับแต่ละบุคคล วิธีการวิจัยที่ใช้กันมากที่สุดคือการสัมภาษณ์, กรณีศึกษา, การสนทนากลุ่ม และชาติพันธุ์วรรณนา

เมื่อเร็ว ๆ นี้ในสหราชอาณาจักร การวิจัยเชิงปฏิบัติการได้กลายเป็นที่นิยมมากขึ้นในวิชาการพยาบาล

การพัฒนาคุณภาพการปฏิบัติงานทางพยาบาลโดยใช้หลักฐานเชิงประจักษ์
-------------------------------------------------------------

ใน ค.ศ. 2008 องค์การเพื่อการวิจัยสุขภาพและคุณภาพ (เอเอชอาร์คิว) ได้สร้างนวัตกรรมแลกเปลี่ยนการดูแลสุขภาพเอเอชอาร์คิวสำหรับเอกสารและแบ่งปันแผนปรับปรุงคุณภาพการดูแลสุขภาพ ซึ่งรวมถึงนวัตกรรมการพยาบาลที่โดดเด่นหลายร้อยรูปแบบ แต่ละรูปแบบของการพยาบาลได้รับการบรรจุในการรวบรวมที่มีอันดับหลักฐาน ที่มีการประเมินความมั่นคงของความสัมพันธ์ระหว่างการปฏิบัติที่นำสิ่งใหม่เข้ามา กับผลที่ได้อธิบายไว้ในรายละเอียด

ดูเพิ่ม
-------

* พยาบาลศาสตร์
* ทฤษฎีการพยาบาล

อ้างอิง
-------

1. ↑  Ireland, Belinda (2013-04-02). "Free Resources for Quality Improvement from AHRQ Innovations Exchange - Improve the Quality of Your QI". คลังข้อมูลเก่าเก็บจากแหล่งเดิมเมื่อ 2013-08-13. สืบค้นเมื่อ 2013-08-13.
2. ↑  "What Is the Evidence Rating?". Agency for Healthcare Research and Quality. 2013-01-23. สืบค้นเมื่อ 2013-08-20.

* Hamer S. & Collinson G. (1999). *Achieving Evidence-Based Practice*. Ballière Tindall. ISBN 0-7020-2349-3.
* Parahoo K. (1997). *Nursing Research: Principles, Process and Issues*. Macmillan. ISBN 0-333-69918-1.
ศัพท์ที่มีความหมายเชิงดูหมิ่นชาวเยอรมัน

สำหรับความหมายอื่น ดูที่ เคราต์ (แก้ความกำกวม)
***เคราต์*** (เยอรมัน: *Kraut*) เป็นคำภาษาเยอรมันที่มีบันทึกในภาษาอังกฤษตั้งแต่ ค.ศ. 1918 เป็นต้นมาว่าเป็นคำเรียกชาวเยอรมันในเชิงดูหมิ่น โดยเฉพาะทหารชาวเยอรมันในช่วงสงครามโลกครั้งที่หนึ่งและสงครามโลกครั้งที่สอง ในช่วงแรก ๆ ที่คำนี้เข้ามาในภาษาอังกฤษนั้น มันเป็นคำพ้องความของเซาเออร์เคราท์ อาหารท้องถิ่นในยุโรปกลางและตะวันออก

ต้นกำเนิดทางศัพทมูลวิทยา
------------------------

ในภาษาเยอรมัน ศัพท์นี้แปลว่า "สมุนไพร" หรือใช้หมายถึงใบและลำต้นของพืชที่ไม่ใช่ราก ศัพท์นี้มักใช้ในคำประสมที่เกี่ยวกับสมุนไพรและกะหล่ำปลีรวมทั้งผลิตภัณฑ์จากกะหล่ำปลี เช่น

* *Weißkraut* = กะหล่ำปลีขาว (บางครั้งเรียกเป็น *Weißkohl*)
* *Blaukraut* หรือ *Rotkraut* = กะหล่ำปลีแดง (เรียกเป็น *Rotkohl*)
* Sauerkraut = กะหล่ำปลีขาวหมักหรือ 'กะหล่ำปลีเปรี้ยว'
* *Unkraut* = กัญชา
* *Bohnenkraut* = ซาวอรี
* *Rübenkraut* = น้ำเชื่อมหัวผักกาดหวานเข้มข้น

รูปพหูพจน์ *Kräuter* มักใช้เมื่อกล่าวถึงเครื่องเทศ (สมุนไพร, กัญชา) แต่บ่อยครั้งมีการใช้คำว่า *Gewürz* ซึ่งหมายถึงเครื่องเทศชนิดใดก็ได้แทน

สแลง
----

มีการบันทึกเป็นสำนวนภาษาปากสำหรับเรียกชาวเยอรมันในช่วงกลางคริสต์ศตวรรษที่ 19 ในช่วงสงครามโลกครั้งที่หนึ่ง *เคราต์* กลายเป็นคำที่มีความหมายเชิงดูหมิ่นในภาษาอังกฤษ และชาวเยอรมันถือว่าเป็นคำดูหมิ่น

อ้างอิง
-------

1. ↑  *Oxford English Dictionary*. Second edition, 1989. "**1.** = SAUERKRAUT, SOURCROUT. Also attrib. and Comb. **2.** (Often with capital initial.) A German, esp. a German soldier. Also attrib. and Comb. Derogatory."
2. ↑
3. ↑
**ปรากฏการณ์ปลาดุก** หรือ **ปรากฏการณ์ปลาดุกทะเล** (อังกฤษ: Catfish effect) เป็นปรากฏการณ์ที่คู่แข่งที่แข็งแกร่งเป็นส่วนสำคัญในการทำให้ผู้ที่อ่อนแอสามารถพัฒนาตนเองให้ดีขึ้น ในการดำเนินการทางธุรกิจมีการนำแนวคิดนี้ไปใช้ในองค์กรให้เกิดผลลัพท์ในการพัฒนาทรัพยากรมนุษย์ ที่ต้องปรับปรุงตนเองเป็นประจำ เรียกว่า **การจัดการปลาดุก** 

ในนอร์เวย์ ปลาแฮริงสดมีราคาแพงกว่า ปลาแฮริงแช่แข็งหลายเท่า ราคาที่ดีกว่าจากเนื้อสัมผัสและรสชาติที่ดีกว่า มีเรื่องเล่าว่า มีเรือเพียงลำเดียวเท่านั้นที่สามารถนำปลาแฮริงสดกลับฝั่งได้ และนายเรือได้เก็บวิธีการของเขาไว้เป็นความลับ ต่อมาหลังจากที่เขาเสียชีวิตมีคนพบว่ามี ปลาดุกทะเล 1 ตัวอยู่ในถังเก็บปลาใต้ท้องเรือ สังเกตพบปลาดุกว่ายน้ำไปรอบถัง และปลาแฮริงต้องพยายามว่ายเลี่ยงปลานักล่าตัวนี้ ระดับกิจกรรมที่เพิ่มขึ้นนี้ช่วยให้ปลาแฮริงมีการเคลื่อนไหวอยู่ตลอดแทนที่จะอยู่นิ่ง ๆ ในลักษณะเดียวกับตัวละครชื่อ Vince จากภาพยนตร์เรื่อง *Catfish*

ในการจัดการทรัพยากรมนุษย์ *การจัดการปลาดุก* เป็นวิธีการที่ใช้ในการกระตุ้นทีม เพื่อให้สมาชิกแต่ละคนรู้สึกถึงการแข่งขันที่รุนแรง จึงจะรักษาความสามารถในการแข่งขันของทั้งทีมได้

ที่มา
-----

ไม่ทราบที่มาที่แน่ชัด มีการพูดถึง *ปรากฏการณ์ปลาดุก* น้อยมากในวรรณกรรมภาษาอังกฤษ อย่างไรก็ตามไม่มีเอกสารจากนอร์เวย์หรือประเทศอื่น ๆ ยกเว้นวรรณกรรมภาษาจีนที่มีการอ้างถึงและกล่าวถึงอย่างกว้างขวางในวรรณกรรมจีนเช่นการวิจัยในห้องสมุด

อ้างอิง
-------

1. ↑  Bingxin Hu (2004). Breaking Grounds. Homa & Sekey Books. ISBN 1-931907-15-3
2. ↑   "Haier: A Sledgehammer Start to Catfish Management". IndustryWeek. 2013-10-30. สืบค้นเมื่อ 2014-04-11.
3. ↑  "Catfish Effect and Human Resources Management of Modern Libraries". คลังข้อมูลเก่าเก็บจากแหล่งเดิมเมื่อ 2009-08-28.
4. ↑
ทวนศักดิ์สิทธิ์ทิ่มแทงพระวรกายของพระเยซู วาดโดยฟราอันเจลีโก
**ทวนศักดิ์สิทธิ์** (อังกฤษ: Holy Lance; เยอรมัน: *Heilige Lanze*), **หอกศักดิ์สิทธิ์** (อังกฤษ: Holy Spear), **ทวนลอนไจนัส** (อังกฤษ: Lance of Longinus), หรือ **หอกแห่งโชคชะตา** (อังกฤษ: Spear of Destiny) ตามที่ระบุไว้ในพระวรสารนักบุญยอห์น เป็นทวนที่นายทหารโรมันนามลอนไจนัส ใช้แทงสีข้างพระเยซูขณะที่พระองค์ถูกตรึงกางเขน เพื่อตรวจว่าพระองค์สิ้นพระชนม์แล้วหรือยัง มีศาสนจักรและอารามมากมายในโลกที่อ้างว่าตนเองมีทวนเล่มนี้ไว้ในครอบครอง แต่ก็ไม่มีการพิสูจน์และตรวจสอบใด ๆ จนถึงทุกวันนี้ ในบรรดาทวนทั้งหมดที่มีการอ้าง มีเพียง 3 เล่มเท่านั้นที่ได้รับการยอมรับมากที่สุดว่า เล่มใดเล่มหนึ่งอาจเป็นทวนศักดิ์สิทธิ์ของจริง ทวนเล่มแรกอยู่ที่วาติกัน เล่มสองอยู่อาร์มีเนีย เล่มสามอยู่เวียนนา

แม้ตำนานจะไม่ได้ระบุว่าทวนเล่มนี้มีพลังอานุภาพเหนือธรรมชาติใด ๆ แต่ผู้คนมากมายก็เชื่อว่าทวนเล่มนี้จะทำให้ผู้ครอบครองมีพลังอำนาจเกรียงไกร ดังนั้นทวนจึงเป็นที่หมายปองของบรรดาผู้นำประเทศในอดีต เช่น ใน ค.ศ. 1796 นายพล นโปเลียน โบนาปาร์ต ปิดล้อมเมืองเนือร์นแบร์ก เพื่อหวังรู้ที่ซ่อนของทวน หรือใน ค.ศ.1938 เมื่อ อดอล์ฟ ฮิตเลอร์ ผนวกออสเตรียเข้าเป็นส่วนหนึ่งของเยอรมนี ฮิตเลอร์ได้ยึดและนำเอาทวนศักดิ์สิทธิ์กลับไปยังเนือร์นแบร์กเพื่อเพิ่มความศักดิ์สิทธิ์ให้แก่ไรช์ที่สาม แต่เมื่อนาซีเยอรมันได้ล่มสลายและฮิตเลอร์ได้กระทำอัตวินิบาตกรรม กองทัพสหรัฐพบทวนลอนไจนัสและนำกลับคืนกรุงเวียนนา ทวนลอนไจนัสจึงเก็บรักษาไว้ที่พิพิธภัณฑ์ประเทศออสเตรียตั้งแต่นั้นมาจนปัจจุบัน

ระเบียงภาพ
----------

* ภาพสเก็ตช์แสดงทวนศักดิ์สิทธิ์ในนครรัฐวาติกันภาพสเก็ตช์แสดงทวนศักดิ์สิทธิ์ในนครรัฐวาติกัน
* ทวนศักดิ์สิทธิ์ในกรุงเวียนนา ออสเตรีย ตามตำนานถูกเติมแต่ง 4 ครั้งจนมีลักษณะแบบปัจจุบันทวนศักดิ์สิทธิ์ในกรุงเวียนนา ออสเตรีย ตามตำนานถูกเติมแต่ง 4 ครั้งจนมีลักษณะแบบปัจจุบัน
* ทวนศักดิ์สิทธิ์ที่เก็บไว้ที่แอจมียัตซิน อาร์มีเนียทวนศักดิ์สิทธิ์ที่เก็บไว้ที่แอจมียัตซิน อาร์มีเนีย

ดูเพิ่ม
-------

* จอกศักดิ์สิทธิ์
* ตะปูศักดิ์สิทธิ์
* หีบแห่งพันธสัญญา

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**ทวนศักดิ์สิทธิ์**

* Piercing an Ancient Tale เก็บถาวร 2003-08-03 ที่ เวย์แบ็กแมชชีน - An article by Maryann Bird in the European Edition of *TIME* magazine on British metallurgist Robert Feather’s scientific examination of the Spear in Vienna.
**ลัทธิแทตเชอร์** (อังกฤษ: Thatcherism) อธิบายนโยบายการเมืองที่ยึดค่านิยม (conviction politics) นโยบายเศรษฐกิจ สังคมและลีลาการเมืองของนักการเมืองพรรคอนุรักษนิยมบริติช มาร์กาเรต แทตเชอร์ ซึ่งเป็นหัวหน้าพรรคดังกล่าวระหว่างปี 2518 ถึง 2533 นอกจากนี้ยังใช้อธิบายความเชื่อของรัฐบาลบริติชที่แทตเชอร์เป็นนายกรัฐมนตรีตั้งแต่ปี 2522 ถึง 2533 และถัดมาในรัฐบาลจอห์น เมเจอร์, โทนี แบลร์และเดวิด แคเมอรอน ผู้อธิบายหรือผู้สนับสนุนลัทธิแทตเชอร์เรียกว่า **แทตเชอร์ไรต์** (Thatcherite)

ลัทธิแทตเชอร์มีลักษณะของการปฏิเสธอย่างเด็ดขาดเป็นระบบและการย้อนการเห็นพ้องหลังสงคราม (post-war consensus) ซึ่งพรรคการเมืองใหญ่ส่วนมากตกลงกันเรื่องแก่นกลางของเศรษฐศาสตร์สำนักเคนส์ รัฐสวัสดิการ อุตสาหกรรมที่เป็นของรัฐ และการกำกับเศรษฐกิจแบบปิด โดยมีข้อยกเว้นสำคัญหนึ่ง คือ ราชการสุขภาพแห่งชาติ (National Health Service) ซึ่งได้รับความนิยมอย่างกว้างขวาง เธอสัญญาชาวบริเตนในปี 2525 ว่าเอ็นเอชเอส "ปลอดภัยในมือเรา"

ทั้งคำที่แท้จริงซึ่งประกอบขึ้นเป็นลัทธิแทตเชอร์ตลอดจนมรดกเฉพาะของมันในประวัติศาสตร์บริเตนตลอดหลายทศวรรษที่ผ่านมาเป็นที่ถกเถียง ในแง่ของอุดมการณ์ ไนเจล ลอว์สัน รัฐมนตรีว่าการกระทรวงการคลังของแทตเชอร์ตั้งแต่ปี 2526 ถึง 2532 อธิบายว่าลัทธิแทตเชอร์เป็นแนวนโยบายการเมืองซึ่งเน้นตลาดเสรีที่จำกัดรายจ่ายภาครัฐและการลดหย่อนภาษีร่วมกับชาตินิยมบริติชทั้งในประเทศและต่างประเทศ เดอะเดลีเทเลกราฟ แถลงในเดือนเมษายน 2551 ว่าโครงการของรัฐบาลบริติชที่มิใช่พรรคอนุรักษนิยม คือ รัฐบาลโทนี แบลร์ที่เน้น "แรงงานใหม่" นั้นโดยพื้นฐานยอมรับมาตรการปฏิรูปกลางของลัทธิแทตเชอร์ เช่น การลดการบังคับ (deregulation) การโอนกิจการของรัฐเป็นของเอกชนซึ่งอุตสาหกรรมของชาติสำคัญ การคงตลาดแรงงานที่ยืดหยุ่น การกีดกันสหภาพแรงงาน และการรวบอำนาจจากองค์การท้องถิ่นสู่รัฐบาลกลาง
**การวิจัยเชิงบุกเบิก** (อังกฤษ: exploratory research) คือประเภทของการวิจัยที่ปัญหายังไม่ได้รับการนิยามหรือบ่งชี้โดยชัดเจนมาก่อน การวิจัยเชิงบุกเบิกเอื้อให้ผู้วิจัยทำการออกแบบกระบวนการขั้นตอนการวิจัย การเก็บข้อมูล และการเลือกชื่อเรื่องได้ดีที่สุด ด้วยลักษณะการวิจัยพื้นฐานแบบนี้เองที่ได้ผลการวิจัยออกมาบ่อยครั้งว่าปัญหาที่นึกคาดไว้หรือที่ตั้งเป็นสมมุติฐานไว้ว่าไม่มีอยู่จริง

**การวิจัยเชิงบุกเบิก** มักพึ่งการวิจัยทุติยภูมิ (secondary research) เช่น การทบทวนวรรณกรรม หรือการเข้าหาปัญหาเชิงปริมาณเช่นการสอบถามหรืออภิปรายอย่างไม่เป็นทางการกับผู้บริโภค, ลูกจ้าง, ฝ่ายบริหารจัดการหรือคู่แข่ง และเข้าสู่ปัญหาที่ลึกขึ้นโดยการสัมภาษณ์เชิงลึก การเจาะกลุ่ม (focus groups) วิธีถามแบบเลียบเคียง กรณีศึกษา หรือการศึกษานำร่อง อินเทอร์เน็ตช่วยให้วิธีวิจัยมีความเป็นปฏิสัมพันธ์ได้มาก เช่น RSS (รูปแบบหนึ่งของเว็บฟีด) สามารถให้ข้อมูลข่าวสารสำหรับการวิจัยที่มีประสิทธิภาพและทันสมัยมาก โปรแกรมค้นหาหลักๆ เช่น กูเกิลอเลิร์ต จะส่งข้อมูลที่ทั่วไปที่เกี่ยวข้องกับชื่อเรื่องวิจัยแก่ผู้วิจัยโดยอัตโนมัติทางอีเมล ส่วนโปรแกรมกูเกิลเทรนด์ สามารถสืบค้นข้อมูลเรื่องวิจัยที่ละเอียดเจาะจงแต่ได้ผลช้ากว่า นอกจากนี้ผู้วิจัยยังสามารถสร้างเว็บไซต์ที่เรียกว่า "บล็อก" เฉพาะของตนขึ้นเพื่อรองรับข้อมูลข่าวสารที่อาจป้อนเข้ามาถึงได้ทุกเนื้อหาวิชา

ผลของการวิจัยเชิงบุกเบิกมักไม่มีประโยชน์สำหรับการตัดสินใจโดยตัวของมันเอง แต่ในบางสถานการณ์ก็เป็นตัวเอื้อช่วยให้การเจาะลงลึกสู่รายละเอียดของการวิจัยแม่นยำขึ้น และแม้ว่าผลการวิจัยที่เป็นเชิงปริมาณอาจช่วยให้บ่งชี้หรือนิยามได้ชัดในระดับ "ทำไม" "อย่างไร" และ "เมื่อใด" ที่สิ่งนั้นเกิดขึ้น แต่ก็ไม่สามารถบอกผู้วิจัยได้ว่า "บ่อยเพียงใด" หรือ "มากน้อยเท่าใด"

การวิจัยเชิงบุกเบิกไม่อาจนำมาใช้ในการเป็นการทั่วไปได้ในด้านประชากรศาสตร์

ด้านสังคมศาสตร์
---------------

ในหลายวงการทางสังคมศาสตร์ การวิจัยเชิงบุกเบิกเป็นการ "มุ่งค้นหาว่ามนุษย์ตกลงเห็นร่วมกันในคำถามได้อย่างไร, มนุษย์ให้ความหมายอะไรในการกระทำของตน, และประเด็นที่มนุษย์ห่วงใยมีอะไรบ้าง เป้าหมายการวิจัยทางสังคมศาสตร์ได้แก่การเรียนรู้ว่า "อะไรกำลังเกิดขึ้นที่นี่" และทำการลืบสวนหาปรากฏการณ์ทางสังคมโดยปราศจากการคาดการณ์ล่วงหน้า (Schutt, 2007) ระเบียบวิธีนี้ปัจจุบันเรียกว่า "ทฤษฎีพื้นฐาน" (grounded theory) ที่ใช้มุ่งสู่ "การวิจัยเชิงคุณภาพ" (qualitative research) หรือ "การวิจัยเชิงตีความ" (interpretive research) และเป็นความพยายามที่จะ "ขุดค้น" ทฤษฎีจากตัวข้อมูลเองมากกว่าจากสมมุติฐานที่ตั้งไว้

ในด้านการตลาด โครงการวิจัยแบ่งออกได้เป็น 3 ประเภทดังนี้

* **การวิจัยเชิงบุกเบิก**
* **การวิจัยเชิงพรรณนา** (Descriptive research)
* **การวิจัยเชิงสาเหตุ** (Causal research)

*การวิจัยเชิงบุกเบิกด้านการตลาด* วัตถุประสงค์ได้แก่การเก็บรวบรวมข้อมูลขั้นต้นพื่อนำมาใช้ในการบ่งชี้ปัญหาและเพื่อชี้แนะสมมุติฐาน (Kotler et al. 2006, p. 122)

*การวิจัยเชิงพรรณนา* วัตถุประสงค์ได้แก่การพรรณาถึงสิ่งต่างๆ เช่นศักยภาพของตลาดของผลิตภัณฑ์ หรือ ประชากรศาสตร์และทัศนคติของผู้บริโภคผู้ซื้ผลิตภัณฑ์ (Kotler et al. 2006, p. 122)

*การวิจัยเชิงสาเหตุ* วัตถุประสงค์คือการทดสอบสมมัติฐานเกี่ยวกับความสัมพันธ์ของสาเหตุและผล (Kotler et al. 2006, p. 122)

อ้างอิง
-------

* Kotler, P, Adam, S, Brown, L & Armstrong, G 2006, Principles of Marketing , 3rd edn, Prentice Hall, Frenchs Forest, NSW
* Russell K. Schutt, 2007, Investigating the Social World, 5th ed, Pine Forge Press
**ทลฮารือบัง** (เกาหลี: 돌 하르방; อาร์อาร์: *Dol hareubang*; เอ็มอาร์: *Tol harŭbang*) เป็นรูปปั้นหินแกะสลักขนาดใหญ่พบที่เกาะเชจู ทางใต้สุดของประเทศเกาหลีใต้ นับถือกันเป็นเทพอารักษ์และเทพแห่งการเจริญพันธุ์ แกะสลักจากหินบะซอลต์ที่รูพรุนหรือหินภูเขาไฟสองตัวคู่กัน มีความสูงราวสามเมตร รูปปั้นมีดวงหน้ายิ้มแย้ม ดวงตาโตไม่มีรูปม่านตา จมูกกว้างและยาว มือทั้งสองวางอยู่บริเวณหน้าท้อง แต่วางแขนไม่เท่ากัน สวมหมวกที่มีลักษณะคล้ายกับลึงค์หรือเห็ด ถูกตั้งไว้นอกประตูเพื่อป้องกันปีศาจร้าย ใน *พงศาวดารทัมนา* ซึ่งเป็นเอกสารโบราณของเกาะเชจู ระบุว่ามีการแกะสลักทลฮารือบังตัวแรกใน ค.ศ. 1754

ทลฮารือบัง ประกอบด้วยคำว่า *ทล* (돌) แปลว่า หิน กับคำเชจูว่า *ฮารือบัง* (하르방) แปลว่า ปู่ หรือผู้อาวุโส ซึ่งตรงกับคำว่า *ฮาราบอจี* (할아버지) ในภาษาเกาหลีมาตรฐาน เมื่อนำคำมารวมกันจะแปลว่า หินปู่ เพื่อเป็นการให้เกียรติ ก่อนหน้านี้ถูกเรียกว่า *พ็อกซูมอรี* (벅수머리) *มูซ็องมก* (무성목, 武石木) และ *อูซ็องมก* (우성목, 偶石木) ซึ่งใช้เรียกในท้องถิ่นต่าง ๆ บนเกาะเชจู ขณะที่ *พงศาวดารทัมนา* เรียกรูปแกะสลักนี้ว่า *องจ็องซ็อก* (옹중석, 翁仲石) แต่ปัจจุบันไม่มีผู้เรียกด้วยชื่อดังกล่าวแล้ว

ดูเพิ่ม
-------

* ชังซึง

อ้างอิง
-------

1. ↑  Yoo, Myeonng-jong (September 10, 2008). *100 Cultural Symbols of Korea* (First ed.). 431, king’s garden office hotel 3rd complex, 72, naesoo-dong, Jongno-gu. seoul, korea: Discovery Media. p. 110.`{{cite book}}`: CS1 maint: location (ลิงก์)

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ ทลฮารือบัง
**เฉิน ชื่อเหม่ย์** (จีน: 陳世美) เป็นตัวละครในงิ้ว จากเรื่อง เปาบุ้นจิ้น ซึ่งมีนิสัยชั่วร้าย อกตัญญู และทะเยอทะยาน

เนื้อเรื่องในงิ้ว
-----------------

ตัวเขาเองเป็นบัณฑิตอยู่ในชนบท สมรสกับฉิน เซียงเหลียน (秦香莲) และมีบุตรด้วยกันสองคน คู่สามีภรรยาฐานะยากจน ต้องอดทนกัดก้อนเกลือกินด้วยกันตลอดมา ภายหลัง เขาไปสอบขุนนางในเมืองหลวงและได้อันดับหนึ่ง จึงได้รับการแห่แหนไปรอบเมืองหลวง ขณะนั้น พระกนิษฐภคินีพระเจ้าเหริน จง ทอดพระเนตรเห็นเฉิน ชื่อเหม่ย์ รูปงาม ก็มีพระทัยปฏิพัทธ์ เขาก็ทูลความเท็จว่า ตนเองยังโสด พระเจ้าเหรินจงจึงพระราชทานสมรสให้ และทรงตั้งให้เขาเป็นเขยหลวง ฐานันดรศักดิ์ว่า "ราชบุตรเขย" (駙馬)

หลายปีต่อมา ทุพภิกขภัยบีบให้ฉิน เซียงเหลียน ต้องพาลูกเข้ามาตายดาบหน้าที่เมืองหลวง ณ ที่นั้น ฉิน เซียงเหลียนทราบความจริงเกี่ยวกับเฉิน ชื่อเหม่ย์ นางจึงไปร้องขอให้เขาช่วยเหลือลูกของเขาเองด้วย แต่เขาบอกปัด ฉิน เซียงเหลียน จึงไปฟ้องคดีต่อเปา เจิ่ง ว่าเขาทอดทิ้งลูกเมียและหลอกลวงเบื้องสูงเข้าสู่พระราชวงศ์ เปา เจิ่ง พิสูจน์จนแน่ชัดว่า คำฟ้องของฉิน เซียงเหลียน เป็นจริงทุกประการ แต่เฉิน ชื่อเหม่ย์ คงยืนกระต่ายขาเดียวไม่รับรู้ และใช้ให้หาน ฉี (韓琪) องครักษ์ ไปฆ่าฉิน เซียงเหลียน พร้อมบุตรทั้งสอง เสียให้ตายทั้งหมด แต่หาน ฉี มีมนุษยธรรม จึงชี้ทางให้ฉิน เซียงเหลียน กลับไปหาเปา เจิ่ง ก่อนจะใช้ดาบเชือดคอตนเองตาย เปา เจิ่ง สั่งให้เจ้าพนักงานตำรวจไปจับกุมราชบุตรเขยมาขึ้นศาล พิจารณาแล้วพิพากษาประหารชีวิต สมาชิกพระราชวงศ์เข้าแทรกแซง และข่มขู่จะใช้อิทธิพลทำให้เปา เจิ่ง หลุดจากตำแหน่ง แต่เปา เจิ่ง ไม่เกรงกลัว และสั่งให้เจ้าพนักงานปฏิบัติตามคำพิพากษาเพื่อรักษากฎหมาย

อ้างอิง
-------

* "A Hundred Legal Cases of Bao Zheng’s Cases", Chapter 26, ‘Qing Xianglian’s Revial from the Death’
* "China National Peking Opera Company". คลังข้อมูลเก่าเก็บจากแหล่งเดิมเมื่อ 2011-07-23. สืบค้นเมื่อ August 15, 2010.
* "full length video of this opera with background in English". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ October 9, 2012.
เฉากั๋วจิ้ว
**เฉากั๋วจิ้ว** (จีน: 曹國舅; พินอิน: *Cáo Guójiù*) ชื่อจริงว่า **เฉา อี้** (曹佾) และชื่อรองว่า **จิ่งซิว** (景休) เป็นบุคคลในประมวลเรื่องปรัมปราจีน ลัทธิเต๋าจัดเข้าเป็นเซียนองค์หนึ่งในกลุ่มโป๊ยเซียน (แปดเซียน)

เชื่อกันว่า เฉากั๋วจิ้วสืบเชื้อสายมาจากเฉา ปิน (曹彬) ขุนพลในต้นยุคราชวงศ์ซ่ง คำว่า "กั๋วจิ้ว" มิใช่ชื่อ แต่เป็นคำเรียกขานซึ่งมีผู้เห็นต่างเกี่ยวกับความหมายเป็นสองกลุ่ม กลุ่มแรกว่า ควรแปลว่า "พระเจ้าน้า" เพราะเขาเป็นพระอนุชาของจักรพรรดินีเฉา (曹皇后) พระมารดาบุญธรรมของจักรพรรดิซ่งอิงจง (宋英宗) จึงอาจถือว่า มีศักดิ์เป็นน้าทางแม่ของจักรพรรดิซ่งอิงจง กลุ่มที่สองว่า ควรแปลว่า "น้องเมียกษัตริย์" เพราะเขาเป็นพระอนุชาของจักรพรรดินีเฉา พระมเหสีของจักรพรรดิซ่งเหรินจง (宋仁宗) จึงมีศักดิ์เป็นน้องเมียของจักรพรรดิซ่งเหรินจง

เฉากั๋วจิ้วมักได้รับการแสดงภาพว่า สวมชุดขุนนาง และถือแท่นหยกประจำตำแหน่ง นอกจากนี้ ยังถือกันว่า เขาเป็นเทพประจำสาขาการแสดงและการละครต่าง ๆ

| * ด
* ค
* ก
โป๊ยเซียน |
| --- |
| 
* จงหลี เฉฺวียน
* จาง กั๋วเหล่า
* เฉากั๋วจิ้ว
* ลฺหวี่ ต้งปิน
* หลาน ไฉ่เหอ
* หลี่เถียไกว่
* หาน เซียงจื่อ
* เหอเซียนกู

 |
**เฉิน ชั่วเจิน** (จีน: 陳碩真; พินอิน: *Chén Shuòzhēn*; เสียชีวิต 653) เป็นสตรีในสมัยราชวงศ์ถังจากมู่โจว (ชุนอัน มณฑลเจ้อเจียงในปัจจุบัน) ซึ่งเป็นผู้นำการลุกฮือของชาวนาในปี 653 ในช่วงกบฏเธอประกาศตัวเองจักรพรรดิเหวินเจีย (文佳皇帝) กลายเป็นผู้นำกบฏหญิงคนแรกในประวัติศาสตร์จีนที่รับตำแหน่งฮ่องเต้ (จักรพรรดิ) เฉิน ชั่วเจินส่งเสียงกริ่งและเผาเครื่องหอมขณะที่เธอเดินทางไปทำสงคราม มีคนบอกว่าเธอมีพลังวิเศษ และคนของเธอบอกว่าเธอเป็นเทพ

ชีวประวัติ
----------

เฉิน ชั่วเจินเกิดจากภูมิหลังที่ต่ำต้อยและเป็นทาส เธอเป็นพี่สะใภ้ของจาง ซู่เจิง ในช่วงปีแรกๆ ของจักรพรรดิถังเกาจง พื้นที่ของเจ้อเจียงผ่านช่วงขาดแคลนอาหารติดต่อกัน ชาวนาอาศัยอยู่ในสภาพที่ยากลำบากเนื่องจากความหิวโหยและการกดขี่ของขุนนาง ด้วยเหตุนี้จึงมีความไม่พอใจเพิ่มขึ้นกับขุนนางศักดินาและจักรวรรดิ เฉิน ชั่วเจินปรากฏตัวตั้งแต่นั้นมา เธอเห็นใจผู้ที่ตกเป็นเหยื่อของการขาดแคลนอาหาร เธอจึงปล้นขุนนางเพื่อช่วยเหลือประชาชน

ในค.ศ. 653 น้อยกว่าสี่ปีหลังจากการสวรรคตของจักรพรรดิ การจลาจลของชาวนาขนาดใหญ่ที่เกิดขึ้นในเจ้อเจียงในช่วงสี่ปีของจักรพรรดิถังเกาจง เฉิน ชั่วเจินเป็นผู้นำของกลุ่มกบฏนี้ เธออ้างว่าจะกลับสู่โลกจากสวรรค์ และกลายเป็นผู้ชาย เธอรวบรวมผู้ศรัทธาจำนวนมากพร้อมกับผู้คนที่มีหลงเชื่อ ในช่วงต้นปี 653 เธอเริ่มกองทัพของตัวเองและอ้างตนเป็น "จักรพรรดิเหวินเจีย" และแต่งตั้งน้องเขย (จาง ซู่เจิง) เป็นอัครเสนาบดี

จักรพรรดิเหวินเจียนำคนสองพันคนเข้ายึดเฉินโจวและหยูเฉียน เธอยังโจมตีซางโจวแต่ล้มเหลว หลังจากการสู้รบและการนองเลือดหลายครั้ง ผู้ก่อความไม่สงบเสียชีวิตและบาดเจ็บ และในที่สุดกองทัพทั้งหมดก็ถูกกวาดล้าง เธอยังถูกสังหารในเดือนพฤศจิกายนของปีนั้น และผู้คนนับหมื่นก็ยอมจำนน

การครองราชย์ของจักรพรรดิเหวินเจียกินเวลาเพียงสองเดือน โดยกองทัพสุดท้ายจาก 14,000 นายยอมจำนนในช่วงปลายปี 653 เรื่องราวของเธอยังคงอยู่ และกลายเป็นแรงบันดาลใจให้เกิดการจลาจลที่ฟาง ล่าในช่วงท้ายของราชวงศ์ซ่งเหนือและยังคงโดดเด่นในนิทานพื้นบ้านเจ้อเจียง

อ้างอิง
-------

1. ↑  Woo, X L. *Empress Wu the Great: Tang dynasty China*. Algora Publishing. ISBN 978-0-87586-660-4.
2. ↑  *Zizhi Tongjian*, vol. 199.
สำหรับความหมายอื่น ดูที่ แม่เหล็กไฟฟ้า (แก้ความกำกวม)
แม่เหล็กไฟฟ้าอย่างงา่ยประกอบด้วยขดลวดพันอยู่กับแกนเหล็ก ความเข้มของสนามแม่เหล็กแปรผันตรงกับปริมาณกระแสไฟฟ้าที่ไหลผ่านขดลวด
**แม่เหล็กไฟฟ้า** (อังกฤษ: electromagnet) เป็นแม่เหล็กชนิดหนึ่งที่สนามแม่เหล็กของมันผลิตจากกระแสไฟฟ้า แม่เหล็กไฟฟ้าปกติประกอบด้วยลวดพันเข้ากับคอยล์ (coil) กระแสที่ไหลผ่านลวดจะก่อให้เกิดสนามแม่เหล็กซึ่งกระจุกอยู่ในหลุมซึ่งเป็นศูนย์กลางของคอยล์ สนามแม่เหล็กจะหายไปเมื่อปิดกระแสไฟฟ้า ความโค้งของลวดมักพันอยู่รอบแกนแม่เหล็กที่ทำจากวัสดุเฟร์โรแม็กเนติก (ferromagnetic) หรือเฟร์ริเม็กนิติก (ferrimagnetic) เช่น ธาตุเหล็ก แกนแม่เหล็กจะรวมฟลักซ์แม่เหล็กและสร้างแม่เหล็กที่มีความเข้มสูงขึ้น

ประโยชน์สำคัญของแม่เหล็กไฟฟ้าเมื่อเทียบกับแม่เหล็กถาวร คือ สามารถเปลี่ยนสนามแม่เหล็กได้อย่างรวดเร็วโดยการควบคุมปริมาณกระแสไฟฟ้าที่อยู่ในขด แต่แม่เหล็กไฟฟ้าต้องอาศัยกระแสไฟฟ้าหล่อเลี้ยงสนามแม่เหล็กอยู่ตลอดเวลา

แม่เหล็กไฟฟ้าใช้กันแพร่หลายเป็นส่วนประกอบของอุปกรณ์อิเล็กทรอนิกส์อื่น เช่น มอเตอร์ เครื่องปั่นไฟ ลำโพง ฮาร์ดดิสก์ เครื่องเอ็มอาร์ไอ หรืออุปกรณ์คัดแยกแม่เหล็ก เป็นต้น

อ้างอิง
-------

1. ↑  Nave, Carl R. (2012). "Electromagnet". *Hyperphysics*. Dept. of Physics and Astronomy, Georgia State Univ. เก็บจากแหล่งเดิมเมื่อ September 22, 2014. สืบค้นเมื่อ September 17, 2014.
**22.2** หรือ **ฮะมะซะกิ 22.2** (ตั้งชื่อตาม ฮะมะซะกิ คิมิโอะ วิศวกรวิจัยชั้นผู้ใหญ่ ของศูนย์วิจัยวิทยาศาสตร์และเทคโนโลยี แห่งบรรษัทกระจายเสียงและแพร่ภาพแห่งญี่ปุ่น) เป็นระบบเสียงรอบทิศทางที่สร้างขึ้นเพื่อให้ใช้ร่วมกับโทรทัศน์ความละเอียดสูงยิ่งยวด ประกอบด้วยลำโพงทั้งหมด 24 ตัว (รวมซับวูฟเฟอร์ 2 ตัวด้วย) คิดค้นโดยศูนย์วิจัยวิทยาศาสตร์และเทคโนโลยี โดยลำโพงทั้งหมดจะถูกติดตั้งใน 3 ระดับ

ตำแหน่งของลำโพง
---------------

### ลำโพงที่ตำแหน่งสูงกว่าหู

ประกอบด้วยลำโพงทั้งหมด 9 ตัวได้แก่


|  |  |  |
| --- | --- | --- |
| * ลำโพงซ้ายหน้า
* ลำโพงซ้ายกลาง
* ลำโพงซ้ายหลัง
 | * ลำโพงกลางหน้า
* ลำโพงกลาง
* ลำโพงกลางหลัง
 | * ลำโพงขวาหน้า
* ลำโพงขวากลาง
* ลำโพงขวาหลัง

  |

### ลำโพงที่อยู่ในระดับเดียวกับหู

ประกอบด้วยลำโพงทั้งหมด 10 ตัวได้แก่


|  |  |  |  |  |
| --- | --- | --- | --- | --- |
| * ลำโพงขอบซ้ายหน้า
* ลำโพงขอบซ้ายกลาง
* ลำโพงขอบซ้ายหลัง
 | * ลำโพงกลางซ้ายหน้า
 | * ลำโพงกลางหน้า
* ที่นั่งผู้ชม
* ลำโพงกลางหลัง
 | * ลำโพงกลางขวาหน้า
 | * ลำโพงขอบขวาหน้า
* ลำโพงขอบขวากลาง
* ลำโพงขอบขวาหลัง

  |

### ลำโพงที่อยู่ในระดับต่ำกว่าหู

ประกอบด้วยลำโพงทั้งหมด 5 ตัวได้แก่


|  |  |  |
| --- | --- | --- |
| * ลำโพงหน้าซ้าย
* ซับวูฟเฟอร์ซ้าย
 | * ลำโพงหน้ากลาง
 | * ลำโพงหน้าขวา
* ซับวูฟเฟอร์ขวา

  |
**วัดท้าวโคตร** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลในเมือง อำเภอเมืองนครศรีธรรมราช จังหวัดนครศรีธรรมราช มีเนื้อที่ทั้งหมดประมาณ 19 ไร่ 2 งาน 53 ตารางวา 

วัดท้าวโคตรสร้างขึ้นเมื่อ พ.ศ. 1861 เคยเป็นศาสนสถานในศาสนาพราหมณ์ บริเวณนี้มีวัดตั้งอยู่หลายวัด ประกอบด้วย วัดวัดประตูทอง วัดธาราวดี (วัดไฟไหม้) วัดวา วัดศรภเดิมหรือวัดศรภ และวัดท้าวโคตร ต่อมา พ.ศ. 2452 พระบาทสมเด็จพระมงกุฎเกล้าเจ้าอยู่หัว ขณะที่ยังดำรงพระราชอิสริยยศสมเด็จพระบรมโอรสาธิราช เจ้าฟ้ามหาวชิราวุธ สยามมกุฎราชกุมาร ได้เสด็จประพาสเมืองนครศรีธรรมราช หลังจากทรงนมัสการพระบรมธาตุเจดีย์แล้ว ทรงทราบเรื่องเทวาลัยที่วัดท้าวโคตร จึงได้เสด็จไปทอดพระเนตรเทวาลัย ทรงพบว่ามีวัดเล็กวัดน้อยตั้งเรียงรายอยู่หลายวัด ทำให้ไม่สะดวกต่อการปกครองของคณะสงฆ์และคงไม่สะดวกต่อการปฏิบัติศาสนกิจ จึงทรงรับสั่งให้ยุบวัดทั้งหมดนั้นมารวมเข้ากับวัดท้าวโคตร ทางราชการได้ออกเอกสารสิทธิ์ ส.ค. 1 และโฉนดเลขที่ 9868 เมื่อ พ.ศ. 2518 คำว่า "ท้าวโคตร" หมายถึง "เผ่าพันธุ์ของผู้เป็นใหญ่หรือพระเจ้าแผ่นดิน" จึงสันนิษฐานว่า วัดท้าวโคตรเป็นวัดที่ผู้เป็นใหญ่ซึ่งอาจจะเป็นพระเจ้าแผ่นดินในสมัยนั้นมีความผูกพันหรือมีความเกี่ยวข้องอย่างใกล้ชิด มีการเรียกชื่อวัดท้าวโคตรปรากฏตามที่นักประวัติศาสตร์พบหลักฐานคือ พญาศรีธรรมโศกราชที่ 1

โบราณสถานในวัด ได้แก่ ซากเจดีย์โบราณ สูงประมาณ 11 เมตร ฐานเจดีย์มีลักษณะเป็นรูปสี่เหลียมผืนผ้า เจดีย์สร้างด้วยอิฐและดินเหนียวและหินปะการังบางส่วน ข้างในมีพระพุทธรูปปูนปั้นขนาดใหญ่ซึ่งเป็นของมีมาแต่เดิม อุโบสถของเดิมแต่หลังคาคงบูรณะใหม่ มีใบเสมาคู่หรือใบเสมาซ้อน ภายในอุโบสถมีพระพุทธรูปปูนปั้นปางมารวิชัยเป็นองค์พระประธาน ขนาดหน้าตัก 183 นิ้ว สูงประมาณ 195 นิ้ว เป็นฝีมือช่างนครศรีธรรมราช สันนิษฐานว่าน่าจะสร้างในช่วงพุทธศตวรรษที่ 17–20 ภายในมีเป็นภาพจิตรกรรมสมัยรัตนโกสินทร์ บนไม้กระดานคอสอง เป็นภาพเขียนสีฝุ่น มีขนาดภาพกว้าง 37 เซนติเมตร ยาว 56 เซนติเมตร ประดับไว้ที่เสายาวข้างละ 5 ต้น ด้านซ้ายและด้านขวา ของด้านหน้าพระประธานในอุโบสถ สูงจากพื้นประมาณ 3 เมตร เป็นภาพพุทธประวัติและทศชาติชาดก จำนวน 40 ภาพ ซึ่งน่าจะเขียนขึ้นในคราวที่มีการบูรณะหลังคาอุโบสถ ราวสมัยรัชกาลที่ 4

อ้างอิง
-------

1. ↑  "วัดท้าวโคตร". กระทรวงการท่องเที่ยวและกีฬา.
2. ↑  "วัดท้าวโคตร (Wat Thao Khot)". ฐานข้อมูลท้องถิ่นภาคใต้-มหาวิทยาลัยสงขลานครินทร์.
**วัดท้าวคำวัง** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลหางดง อำเภอหางดง จังหวัดเชียงใหม่

วัดท้าวคำวังสร้างเมื่อ พ.ศ. 2030 เดิมเป็นที่วัดร้าง เชื่อกันว่าผู้สร้างวัดคือท้าวคำวัง มีตำนานกล่าวไว้ว่า มีท้าวสามคน คือ ท้าวคำวัง ท้าวบุญเรือง และท้าวผายู มาตั้งหมู่บ้านอยู่ในเขตชนบทย่านนี้ และตั้งชื่อหมู่บ้านตามชื่อของตน ต่อมามีเจ้าอธิการคำมูลอภิชโยเป็นผู้บูรณะปฏิสังขรณ์ขึ้นเป็นวัด ได้รับพระราชทานวิสุงคามสีมาเมื่อวันที่ 25 กันยายน พ.ศ. 2533 กรมศิลปากรขึ้นทะเบียนเป็นโบราณสถานเมื่อ พ.ศ. 2538 

เจดีย์ศิลปะล้านนา ผสมศิลปะแบบพม่าเป็นเจดีย์ทรงเหลี่ยมมีซุ้มประดับทั้งสี่ทิศ มีลวดลายปูนปั้นประดับหน้าบันและประทับด้วยกระจกสีแบบพม่า (กระจกฉาบด้วยเนื้อชิน) ส่วนประดับอื่น ๆ เป็นลวดลายฉลุด้วยไม้สัก เช่น คันทวย เชิงชาย ป้านลม และช่อฟ้า บริเวณยอดประดับด้วยฉัตรโลหะปิดทองฉลุลายเป็นชั้น ๆ พระประธานเป็นพระพุทธรูปไม้ และมีเจดีย์ทรงล้านนาประยุกต์

รายนามเจ้าอาวาส
---------------

* เจ้าอธิการคำมูลอภิชโย
* พระครูอานันท์อตฺถาโม

อ้างอิง
-------

1. ↑  "วัดท้าวคำวัง (Thao Kham Wang Temple)". สำนักงานวัฒนธรรมจังหวัดเชียงใหม่. คลังข้อมูลเก่าเก็บจากแหล่งเดิมเมื่อ 2021-10-11. สืบค้นเมื่อ 2021-10-11.
2. ↑  "วัดท้าวคำวัง". สำนักงานพระพุทธศาสนาแห่งชาติ.

คอมมอนส์ มีภาพและสื่อเกี่ยวกับ:  
**วัดท้าวคำวัง**
**วัดท้ายตลาด** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเขาย้อย อำเภอเขาย้อย จังหวัดเพชรบุรี ที่ดินตั้งวัดมีเนื้อที่ 9 ไร่ 2 งาน มีที่ธรณีสงฆ์ จำนวน 2 แปลง เนื้อที่ 21 ไร่ 2 งาน 36 ตารางวา 

วัดท้ายตลาดตั้งวัดเมื่อ พ.ศ. 2430 แต่เดิมเป็นวัดร้าง ต่อมาชาวบ้านได้นิมนต์พระครูอ่อน จันทรโชติ จากวัดเฟื้อสุธรรมมาเป็นเจ้าอาวาส ได้บูรณปฏิสังขรณ์ และสร้างอาคารเสนาสนะเพิ่มขึ้น ได้รับพระราชทานวิสุงคามสีมาเมื่อ พ.ศ. 2469 เขตวิสุงคามสีมา กว้าง 10 วา ยาว 12 วา

อาคารเสนาสนะที่สำคัญ ได้แก่ อุโบสถ กว้าง 10 วา ยาว 12 วา สร้างเมื่อ พ.ศ. 2470 เป็นอาคารปูน ภายในมีภาพจิตรกรรมฝาผนังฝีมือนายช่างอยู่ อินทร์มี ผู้เขียนภาพที่ระเบียงคดวัดพระศรีรัตนศาสดาราม กรุงเทพ ศาลาการเปรียญ กว้าง 6 เมตร ยาว 12 เมตร สร้างเมื่อ พ.ศ. 2482 เป็นอาคารไม้ กุฏิสงฆ์ เป็นอาคารไม้ 6 หลัง ศาลาบำเพ็ญกุศล สร้างด้วยคอนกรีตเสริมเหล็ก 1 หลัง ปูชนียวัตถุ คือ *หลวงพ่อรวย* เป็นพระพุทธรูปสำริดปิดทองทรงจีวรลายดอกพิกุล สันนิษฐานว่าสร้างในสมัยรัชกาลที่ 3 แห่งกรุงรัตนโกสินทร์

รายนามเจ้าอาวาส
---------------

* พระครูอ่อน จันทรโชติ พ.ศ. 2425 – 2477
* พระครูวิวัฒน์สุตคุณ (พิมพ์ ผลิโก) พ.ศ. 2477 – 2521
* พระอธิการร่วม ชุติธมโม พ.ศ. 2521 – ปัจจุบัน

อ้างอิง
-------

1. ↑  "วัดท้ายตลาด". ศูนย์ข้อมูลกลางทางวัฒนธรรม.
2. ↑  "วัดท้ายตลาด". แหล่งศิลปกรรมอันควรอนุรักษ์ - สิ่งแวดล้อมศิลปกรรม.
3. ↑  "79 เพชรบุรี". p. 137.
**วิศวนาถัน อานันท์** (ฮินดี: विश्वनाथन आनंद; อังกฤษ: Viswanathan Anand; 11 ธันวาคม ค.ศ. 1969 – ) เป็นนักหมากรุกสากลระดับแกรนด์มาสเตอร์ชาวอินเดีย อานันท์เป็นผู้ชนะหมากรุกชิงแชมป์โลกห้าสมัย (ค.ศ. 2000, 2007, 2008, 2010 และ 2012) และเป็นผู้ครองแชมป์โลกโดยปริยายตั้งแต่ ค.ศ. 2007 อานันท์เป็นแชมป์โลกหมากรุกสากลประเภทแรพิดของสมาพันธ์หมากรุกโลกใน ค.ศ. 2003 และเป็นที่ยอมรับโดยแพร่หลายในฐานะเป็นผู้เล่นเกมเร็วที่แข็งแกร่งที่สุดแห่งยุค

อานันท์กลายเป็นแกรนด์มาสเตอร์คนแรกของอินเดียใน ค.ศ. 1987 เขายังเป็นคนแรกที่ได้รับรางวัลราชีพคานธีเขละรตนะ ใน ค.ศ. 1991–92 ซึ่งเป็นเกียรติสูงสุดในด้านกีฬาของอินเดีย ใน ค.ศ. 2007 เขาได้รับรางวัลพลเรือนสูงสุดขั้นสองของอินเดียซึ่งมีชื่อว่าปทมะวิภูษณะ ส่งผลให้เขาเป็นนักกีฬาคนแรกที่ได้รับรางวัลคนแรกในประวัติศาสตร์ของอินเดีย นอกจากนี้ อานันท์ยังได้รับรางวัลเชสออสการ์หกสมัย (ค.ศ. 1997, 1998, 2003, 2004, 2007 และ 2008)

เขายังเป็นผู้ครองแชมป์หมากรุกสากลชิงแชมป์โลกของสมาพันธ์หมากรุกโลกตั้งแต่ ค.ศ. 2000 ถึง 2002 เมื่อครั้งที่รายการระดับโลกได้แยกออกจากกัน เขาได้กลายเป็นแชมป์หมากรุกสากลอย่างไร้ข้อโต้แย้งใน ค.ศ. 2007 และป้องกันตำแหน่งในรายการดังกล่าวเมื่อครั้งที่เผชิญกับวลาดีมีร์ ครัมนิค ใน ค.ศ. 2008 จากนั้น เขาก็ประสบความสำเร็จในการป้องกันตำแหน่งในหมากรุกสากลชิงแชมป์โลก 2010 เมื่อครั้งที่พบกับเวเซลิน โทปาลอฟ และในหมากรุกสากลชิงแชมป์โลก 2012 เมื่อครั้งที่พบกับบอริส เกลแฟนด์ ในฐานะผู้ครองแชมป์สูงสุด เขาจะต้องพบกับผู้ชนะจากรายการแคนดิเดตทัวร์นาเมนต์ที่กำลังจะจัดขึ้นสำหรับรายการหมากรุกสากลชิงแชมป์โลก 2013

อานันท์เป็นหนึ่งในหกผู้เล่นของประวัติศาสตร์ที่สามารถทำลายการให้คะแนนที่ 2,800 ของรายการจัดอันดับจากสมาพันธ์หมากรุกโลก และในเดือนเมษายน ค.ศ. 2007 เมื่อเขามีอายุได้ 37 ปี เขาได้กลายเป็นหมายเลขหนึ่งของโลกเป็นครั้งแรก เขาได้รับการจัดอันดับสูงสุดของโลกห้าครั้งในหกสมัย ตั้งแต่เดือนเมษายน ค.ศ. 2007 ถึงกรกฎาคม ค.ศ. 2008 โดยเป็นผู้ครองอันดับหนึ่งรวมระยะเวลา 15 เดือน ในเดือนตุลาคม ค.ศ. 2008 เขาได้ตกสามอันดับแรกของโลกเป็นครั้งแรกนับตั้งแต่เดือนกรกฎาคม ค.ศ. 1996 ก่อนที่อานันท์จะหวนกลับคืนสู่ที่หนึ่งของโลกอีกครั้งในวันที่ 1 พฤศจิกายน ค.ศ. 2010 หลังจากเป็นฝ่ายชนะต่อผู้ท้าชิงอันดับหนึ่งของโลกอย่างมังนึส คาลเซิน ในรายการบิลบาโอมาสเตอร์ แต่เขาก็ได้ยอมรับในฝีมือเมื่อครั้งที่อันดับสูงสุดกลับไปเป็นของคาลเซินในเดือนกรกฎาคม ค.ศ. 2011

อ้างอิง
-------

1. ↑  "Viswanathan Anand shows the heart of a champion in winning fifth world title". 30 May 2012.
2. ↑  "Vishy Anand: World Chess Champion - Jeremysilman.com". คลังข้อมูลเก่าเก็บจากแหล่งเดิมเมื่อ 2014-11-26. สืบค้นเมื่อ 2012-12-13.
3. ↑  Mainz 2008: Anand on Carlsen, Morozevich and Polgar - ChessBase
4. ↑  More questions than answers, research.ibm.com
5. ↑  As of May, 2012 – Official FIDE World Championship 2012 site. Moscow2012.fide.com. Retrieved on 2012-05-31.

อ่านเพิ่ม
---------

* Viswanathan Anand, *My Best Games of Chess* (Gambit, 2001 (new edition))
* Edward Winter's "Books about Leading Modern Chessplayers" (Chess Notes Feature Article)

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**วิศวนาถัน อานันท์**

* Viswanathan Anand chess games at 365Chess.com
* วิศวนาถัน อานันท์ player profile at Chessgames.com
**วัดท่าเสา** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 1 บ้านเก่า ตำบลท่าเสา อำเภอกระทุ่มแบน จังหวัดสมุทรสาคร มีเนื้อที่ 12 ไร่ 3 งาน 70 ตารางวา ปัจจุบันมีพระครูนิเทศก์สาครธรรมหรือหลวงพ่อลำเจียกเป็นเจ้าอาวาส

วัดท่าเสาสร้างเมื่อ พ.ศ. 2474 เดิมเคยเป็นวัดร้างเก่าแก่มาก่อน ถูกทอดทิ้งมานานมาก อุโบสถหลังเก่าผุพังหมด จนในสมัยพระครูอาทรธรรมนิเทศก์ (ทองอยู่ อตฺตทีโป) อดีตเจ้าอาวาส ได้มาบูรณะใหม่ แรกเริ่มมีเพียงกุฏิมุงจากเล็ก ๆ มีลิงอาศัยบริเวณวัด สาเหตุที่ตั้งชื่อว่าวัดท่าเสาเป็นเพราะเคยเป็นสถานที่นำเสามาขึ้นสำหรับนำไปปลูกสร้างบ้านเรือน ได้รับพระราชทานวิสุงคามสีมาเมื่อ พ.ศ. 2481 เขตวิสุงคามสีมากว้าง 6 เมตร ยาว 15 เมตร ด้านการศึกษา มีโรงเรียนพระปริยัติธรรมแผนกธรรม เปิดสอนเมื่อ พ.ศ. 2525

อาคารเสนาสนะประกอบด้วย อุโบสถ กว้าง 6 เมตร ยาว 15 เมตร สร้างเมื่อ พ.ศ. 2480 ศาลาการเปรียญ เป็นอาคารไม้ 2 ชั้น กว้าง 10 เมตร ยาว 28 เมตร สร้างเมื่อ พ.ศ. 2497 หอสวดมนต์ กว้าง 12 เมตร ยาว 22 เมตร สร้างเมื่อ พ.ศ. 2531 กุฏิสงฆ์ จำนวน 3 หลัง ศาลาอเนกประสงค์ กว้าง 10 เมตร ยาว 29 เมตร สร้างเมื่อ พ.ศ. 2529 ศาลาบำเพ็ญกุศล จำนวน 2 หลัง สร้างด้วยคอนกรีตเสริมเหล็ก อาคารเสนาสนะอื่น ๆ คือ หอกลอง หอระฆัง หอฉัน และศาลาธรรมสังเวช

รายนามเจ้าอาวาส
---------------

* พระครูอาทรธรรมนิเทศก์ พ.ศ. 2531
* พระครูนิเทศก์สาครธรรม พ.ศ. 2532–ปัจจุบัน

อ้างอิง
-------

1. ↑  ""วัดท่าเสา" วางศิลาฤกษ์อุโบสถหลังใหม่". สำนักข่าวสาครออนไลน์.
2. ↑  "วัดท่าเสา". ศูนย์ข้อมูลกลางทางวัฒนธรรม.
**วัดท่าไทร** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลท่าทองใหม่ อำเภอกาญจนดิษฐ์ จังหวัดสุราษฎร์ธานี มีเนื้อที่ประมาณ 35 ไร่

วัดท่าไทรตั้งวัดเมื่อ พ.ศ. 2200 ได้รับพระราชทานวิสุงคามสีมา เมื่อวันที่ 12 เมษายน พ.ศ. 2511 เขตวิสุงคามสีมากว้าง 22 เมตร ยาว 32 เมตร ได้รับคัดเลือกและประกาศให้เป็นวัดพัฒนาตัวอย่างประจำปี 2533 จากกรมการศาสนา กระทรวงศึกษาธิการ เมื่อวันที่ 14 มิถุนายน พ.ศ. 2533 และ ได้รับการคัดเลือกและประกาศให้เป็นอุทยานการศึกษาของจังหวัดสุราษฎร์ธานี เมื่อ พ.ศ. 2536 ได้รับพระะราชวิสุงคามสีมาครั้งหลังเมื่อวันที่ 22 กันยายน พ.ศ. 2546 เขตวิสุงคามสีมากว้าง 30 เมตร ยาว 40 เมตร

อาคารเสนาสนะที่สำคัญ ได้แก่ อุโบสถมีหลังคาเป็นแบบทรงไทย 3 ชั้น มุงด้วยกระเบื้องเคลือบเงาสีเขียว ฉาบปูนทั้งด้านนอกและด้านใน รอบอุโบสถได้สร้างวิหารคด กว้าง 4 เมตร สูง 3 เมตร ก่อกำแพงด้วยอิฐ ฉาบปูนทั้งด้านนอกและด้านในรอบวิหารคตทั้ง 4 ด้าน รอบระเบียงวิหารคด เป็นที่ประดิษฐานพระพุทธรูปปางต่าง ๆ ขนาดหน้าตักกว้าง 32 นิ้ว จำนวน 36 องค์ อุโบสถ มีหน้าต่างข้างละ 5 ช่อง แกะสลักประดับด้วยมุข ทุกบาน ประตูด้านหน้า 2 ช่อง แกะสลักประดับมุข ประตูด้านหลัง 2 ช่อง แกะสลักประดับมุข พระประธานในอุโบสถ ทำจากทองเหลืองลงรักปิดทองหน้าตักกว้าง 58 นิ้ว สูง 79 นิ้ว มีพระพุทธรูปซึ่งแต่เดิมคือพระประธานประดิษฐานอยู่ด้านหน้าขององค์ปัจจุบัน เป็นพระพุทธรูปซึ่งสร้างด้วยศิลาแลง ลงรัก ปิดทอง กว้าง 48 นิ้ว สูง 68 นิ้ว

วัดมีเกจิอาจารย์คือ พระครูดิตถารามคณาศัย หรือ หลวงพ่อชม คุณาราโม มีรูปเหมือนเท่าขนาดองค์จริงของท่าน ประดิษฐานในมณฑปวัด

อ้างอิง
-------

1. ↑  "วัดท่าไทร". เทศบาลตำบลท่าทองใหม่.
2. ↑  "เหรียญรูปเหมือนหลวงพ่อชม วัดท่าไทร เหรียญล้ำค่าและหายากของชาวสุราษฎร์ธานี". สยามรัฐออนไลน์.
***ดาวบันดาล*** (อังกฤษ: *The Fault in Our Stars*) คือนวนิยายเล่มที่ 4 ผลงานของจอห์น กรีน ตีพิมพ์เมื่อเดือนมกราคม 2012 ผู้เล่าเรื่องคือผู้ป่วยโรคมะเร็งอายุ 16 ปี ชื่อเฮเซล ซึ่งถูกพ่อแม่คะยั้นคะยอให้เข้าร่วมกลุ่มสนับสนุนที่ให้กำลังใจแก่ผู้ป่วยมะเร็ง หลังจากเฮเซลเข้าร่วมกลุ่มอย่างไม่ค่อยเต็มใจนัก ต่อมาก็ได้พบกับออกัสตัส วอเทอร์ส อายุ 17 ปี และรักกัน ออกัสตัสเป็นอดีตนักบาสเกตบอล และเคยเป็นมะเร็งถึงขั้นต้องตัดขาข้างหนึ่ง

ชื่อเรื่อง The Fault in Our Stars ได้รับแรงบันดาลใจจากคำพูดขึ้นชื่อในบทละครของเชกสเปียร์เรื่องจูเลียส ซีซาร์ (องค์ 1, ฉาก 2) เมื่อคาซิอุส (แคชเซียส) กล่าวกับบรูตัสว่า 'The fault, dear Brutus, is not in our stars, / But in ourselves, that we are underlings.' ข้อความส่วนนี้ได้รับการถอดเป็นภาษาไทยโดยศิลปินแห่งชาติ ทวีปวร (ทวีป วรดิลก) ว่า "อันความผิดมิตรเอยเฉลยเอา ใช่ดวงดาวพราวเพราเจ้าบันดาล" บทประพันธ์เรื่องนี้ได้รับการแปลเป็นภาษาไทยโดยเขมรินทร์ พงษ์สุวรรณ ตีพิมพ์โดยสำนักพิมพ์คลาสแอคท์ เมื่อเดือนมีนาคม 2014

ในเดือนมกราคม 2012 บริษัท Fox 2000 ซื้อสิทธิ์ในการนำบทประพันธ์ไปสร้างภาพยนตร์ และเมื่อวันที่ 19 กุมภาพันธ์ 2013 จึงประกาศว่าจอช บูน จะเป็นผู้กำกับภาพยนตร์เรื่องนี้

กระแสตอบรับ
-----------

*ดาวบันดาล* ได้รับคำชื่นชมอย่างสูงจากนักวิจารณ์ คำวิจารณ์ของ*The New York Times* ระบุว่าหนังสือเล่มนี้คือ "การผสานระหว่างอารมณ์เศร้าสร้อย หวาน ปรัชญา และความขบขัน" อีกทั้งกล่าวด้วยว่า "เนื้อเรื่องดำเนินอยู่บนครรลองของความสมจริงอันโศกเศร้า" ขณะเดียวกันก็ชี้ว่ารายละเอียดตามโครงเรื่องที่ชวนให้ใจหายนั้น "มิได้ลดทอนความหวานซึ้ง และเมื่ออยู่ในมือของกรีน รายละเอียดเหล่านั้นมีแต่สร้างความประทับใจยิ่งขึ้น"

อ้างอิง
-------

1. ↑
**แมโครมีเดีย ออเธอร์แวร์** (อังกฤษ: Macromedia Authorware) ซึ่งปัจจุบันได้เป็นส่วนหนึ่งของอะโดบีซิสเต็มส์ โดยเป็นโปรแกรมที่มีพื้นฐานบนการใช้งานแบบผังงาน ออเธอร์แวร์ได้ถูกนำมาใช้สำหรับการสร้างโปรแกรมสำหรับการโต้ตอบที่สามารถบูรณาการเป็นเนื้อหามัลติมีเดียได้ ซึ่งแบบผังงานของออเธอร์แวร์จะต่างจากโปรแกรมอื่นๆ เช่น อะโดบี แฟลช และ อะโดบี ไดเร็กเตอร์ ซึ่งใช้การจัดการงานแบบเส้นเวลา และ โครงสร้างสคริปต์

ประวัติ
-------

**ออเธอร์แวร์** เป็นโปรแกรมที่พัฒนาโดยบริษัทแมโครมีเดีย คิดค้นขึ้นในปี พ.ศ. 2530 โดยด็อกเตอร์ไมเคิล อัลเลน ซึ่งอัลเลนมีส่วนร่วมในการพัฒนาระบบปฏิบัติการพลาโต ในช่วงยุค 1970 กับมหาวิทยาลัยอิลลินอยส์ และ คอนโทรลดาตาคอเปอเรชัน หรือ CDC โดยอัลเลนเป็นหัวหน้าของการสร้างระบบช่วยสอน และลงทุนอย่างมากมายเพื่อที่จะสร้างซอฟต์แวร์ที่เสมือนกับห้องสมุด และมีบทเรียนต่างๆ ให้สามารถทำงานบนระบบปฏิบัติการพลาโต

การเขียนบทเรียนบนระบบปฏิบัติการพลาโตเป็นภาษาโปรแกรมเฉพาะที่เรียกว่า ติวเตอร์ (TUTOR) ซึ่งมีโครงสร้างเฉพาะตัวในการสอน เช่นการตัดสินคำตอบ และ โครงสร้างที่สามารถแตกแยกเป็นส่วนย่อยๆ ได้ ติวเตอร์สามารถสร้างระบบสคิรปต์ที่มีประสิทธิภาพ เช่น การจำลองสิ่งต่างๆ และการเล่นเกม อย่างไรก็ตาม แม้ว่าเขาจะมีความตั้งใจที่จะสร้างสิ่งที่ให้ความรู้เกี่ยวกับการศึกษาเป็นเวลานานนับทศวรรษที่ผ่านมาในการทำงาน แต่ภาษาติวเตอร์ ไม่ใช่เรื่องง่ายที่จะสามารถเรียนรู้และเข้าใจมัน

ออเธอร์แวร์เป็นโปรแกรมที่นำมาแก้มาปัญหาของภาษาติวเตอร์ ซึ่งในช่วงแรกเป็นโปรแกรมสำหรับแมคอินทอช เท่านั้น แต่โปรแกรมสามารถทำงานบนระบบดอส ได้ด้วย ซึ่งโปรแกรมบนดอสพัฒนาจนถึงการปล่อยโปรแกรมให้สามารถทำงานบนไมโครซอฟท์ วินโดวส์

ออเธอร์แวร์ใช้หน้าตาของโปรแกรมที่สามารถมองเห็นได้ด้วยไอคอน ซึ่งเป็นส่วนประกอบสำคัญของการเรียนรู้แบบโต้ตอบ โดยผู้ใช้สามารถวางไอคอนไว้บนเส้น (flowline) เพื่อสร้างลำดับเหตุการณืที่จะกำหนดให้เกิดขึ้น โดยออเธอร์แวร์ประสบความสำเร็จอย่างรวดเร็วในการวางขายโปรแกรม บริษัทออเธอร์แวร์ ก่อตั้งขึ้นขึ้นในปี พ.ศ. 2535 โดยเป็นการรวมตัวของบริษัทแมโครมายด์ และ พาราคอมป์ ก่อนจะเป็นแมโครมีเดีย และต่อมาในเดือนธันวาคม พ.ศ. 2548 อะโดบี ได้ควบรวบแมโครมีเดียเข้าด้วยกัน ภายใต้ชื่ออะโดบีซิสเต็มส์ ซึ่งรุ่นปัจจุบันของโปรแกรมคือ 7.02 โดยรุ่น 7 วางขายในปี พ.ศ. 2546 ซึ่งมีปัญหากับอินเทอร์เน็ตเอกซ์พลอเรอร์ 7 และต่อมาได้มีปัญหากับโหมดป้องกันบนวินโดวส์วิสตา เป็นข้อผิดพลาดของรันไทม์ ReadURL() Javascript function

โดยสังคมที่มีส่วนร่วมในการพัฒนาออเธอร์แวร์นั้นรู้กันว่าจะมีการพัฒนารุ่น 8.0 ก่อนที่จะมีการควบรวมของทั้งสองบริษัท กับ 4 รุ่นทดลองที่ปล่อยออกมาให้ทดสอบก่อนจะมีการรวมบริษัท รวมไปถึงคุณลักษณะใหม่ต่างๆ ความสามารถในการเผแพล่เป็นไฟล์ช็อกเวฟแฟลช ซึ่งต่อมาในวันที่ 3 สิงหาคม พ.ศ. 2550 หลังจากหลายปีในการพัฒนารุ่นใหม่ อะโดบีได้ยืนยันว่าจะหยุดการพัฒนาออเธอร์แวร์

อ้างอิง
-------

1. ↑  AWFix
2. ↑

แหล่งข้อมูลอื่น
---------------

* เว็บไซต์ทางการ
* Adobe solutions for e-learning
* Authorware User Community (Authorware.com)
* AWARE - the discussionlist for Macromedia Authorware professionals เก็บถาวร 2012-07-10 ที่ เวย์แบ็กแมชชีน
* Adobe plans to discontinue development of Authorware - August 8, 2007
* A'ware Tips
ภาพวาดดาวมินิเนปจูนในจินตนาการของศิลปิน
**ดาวมินิเนปจูน** (mini-Neptune) หรือ **ดาวซับเนปจูน** (sub-neptune) เป็นชื่อที่ใช้เรียกดาวเคราะห์ที่มีมวลตั้งแต่ประมาณ 10 เท่าของมวลโลก (หรือ ซูเปอร์เอิร์ธ) ไปจนถึงประมาณไม่เกินมวลของดาวเคราะห์น้ำแข็งยักษ์ ดาวเคราะห์ประเภทนี้เชื่อกันว่ามีชั้นบรรยากาศของไฮโดรเจนและฮีเลียมหนา มีชั้นน้ำแข็งและหินหนา หรือมีมหาสมุทรลึก ส่วนประกอบภายในคาดว่าจะเป็น น้ำ แอมโมเนีย และของผสมดังกล่าว และสารระเหยหนักอื่น ๆ ถ้าไม่มีชั้นบรรยากาศ ก็จัดเป็น ดาวเคราะห์มหาสมุทร

ลักษณะเฉพาะ
-----------

การวิจัยเชิงทฤษฎีเกี่ยวกับดาวมินิเนปจูนมีพื้นฐานมาจากความรู้เกี่ยวกับ ดาวยูเรนัส และ ดาวเนปจูน เป็นส่วนใหญ่ ขนาดขอบเขตที่แยกระหว่างดาวเคราะห์หินและดาวเคราะห์ก๊าซคาดว่าจะอยู่ที่ 1.6-2.0 รัศมีโลก ดาวเคราะห์ที่มีรัศมีขนาดใหญ่มักพบว่ามีความหนาแน่นต่ำ ซึ่งทำให้อธิบายได้ว่าเพราะมีชั้นบรรยากาศหนา ดาวเคราะห์ที่มีรัศมีมากกว่า 1.6 เท่าของรัศมีโลก (และมีมวลมากกว่า 6 เท่าของมวลโลก) นั้นถือว่ามีสสารระเหยจำนวนมาก หรือมีส่วนชั้นนอกที่เป็นไฮโดรเจนและฮีเลียม

การวิเคราะห์ข้อมูลเชิงสังเกตการณ์จากกล้องโทรทรรศน์อวกาศเคปเลอร์ได้แสดงให้เห็นว่าการแจกแจงขนาดของดาวมินิเนปจูนที่คาบการโคจรสั้น (ที่มีรัศมี 1-4 เท่าของรัศมีโลก และ คาบการโคจรสั้นกว่า 100 วัน) เป็นแบบทวิฐานนิยม คือมี 2 จุดยอด อยู่ที่ประมาณ 1.3 เท่าของรัศมีโลก และ 2.5 เท่าของรัศมีโลก โดยที่ช่วง 1.5-2.0 เท่าของรัศมีโลกนั้นมีเพียงจำนวนน้อย เชื่อกันว่ากลุ่มที่ใหญ่กว่าคือ ดาวเคราะห์น้ำแข็งยักษ์ที่มีแกนกลางเป็นหินล้อมรอบด้วยเปลือกไฮโดรเจนและฮีเลียม และกลุ่มที่เล็กกว่าคือ ดาวเคราะห์คล้ายโลก ที่เป็นหินและโลหะและไม่มีชั้นบรรยากาศหนาห่อหุ้ม ตามแนวคิดนี้ ดาวมินิเนปจูนเป็นกลุ่มผสมของดาวเคราะห์สองประเภทที่แตกต่างกัน การมีหรือไม่มีชั้นบรรยากาศหนาห่อหุ้มจดหมายมีอิทธิพลอย่างมากต่อขนาดของดาวเคราะห์ เช่นคาดว่าสำหรับดาวเคราะห์หินขนาด 1.2 เท่าของรัศมีโลก ถ้าหากมีชั้นบรรยากาศหนาห่อหุ้มก็จะกลายเป็นมีรัศมี 2.0 เท่าของโลก

แม้ว่าจะไม่มีสิ่งมีชีวิตบนดาวเคราะห์น้ำแข็งยักษ์ในระบบสุริยะ แต่เชื่อกันว่าเป็นไปได้ว่าในดาวเคราะห์นอกระบบจะมีมหาสมุทรที่คล้ายกับมหาสมุทรของโลกได้ หากเป็นไปตามเงื่อนไขของขนาดและระยะทางจากดาวฤกษ์แม่ที่เหมาะสม มีการเสนอชื่อ ดาวเคราะห์ไฮเชียน สำหรับดาวมินิเนปจูนที่อาจเอื้อต่อการมีชีวิตได้ดังกล่าว

อ้างอิง
-------

1. ↑  Optical to near-infrared transit observations of super-Earth GJ1214b: water-world or mini-Neptune?,
E.J.W. de Mooij (1), M. Brogi (1), R.J. de Kok (2), J. Koppenhoefer (3,4), S.V. Nefs (1), I.A.G. Snellen (1), J. Greiner (4), J. Hanse (1), R.C. Heinsbroek (1), C.H. Lee (3), P.P. van der Werf (1),
2. ↑  Architecture of Kepler's Multi-transiting Systems: II. New investigations with twice as many candidates, Daniel C. Fabrycky, Jack J. Lissauer, Darin Ragozzine, Jason F. Rowe, Eric Agol, Thomas Barclay, Natalie Batalha, William Borucki, David R. Ciardi, Eric B. Ford, John C. Geary, Matthew J. Holman, Jon M. Jenkins, Jie Li, Robert C. Morehead, Avi Shporer, Jeffrey C. Smith, Jason H. Steffen, Martin Still
3. ↑  When Does an Exoplanet’s Surface Become Earth-Like?, blogs.scientificamerican.com, 20 June 2012
4. 1 2  Fluton. "The California-Kepler Survey. III. A Gap in the Radius Distribution of Small Planets". *The Astronomical Journal*. **154**: 109. Bibcode:2017AJ....154..109F.
5. ↑  "大気と海があり生命存在の可能性がある「系外惑星」の新しい分類が登場". Sorae. 2021-09-03. สืบค้นเมื่อ 2021-09-05.
เจ้าชายนิโคลาแห่งยูโกสลาเวีย (อังกฤษ: Prince Nikola of Yugoslavia (1928–1954)) ประสูติเมื่อวันที่ 29 มิถุนายน พ.ศ. 2471 ณ ประเทศอังกฤษ เป็นพระโอรสพระองค์รองใน เจ้าชายพอลแห่งยูโกสลาเวีย กับ เจ้าหญิงโอลกาแห่งกรีซและเดนมาร์ก เป็นพระนัดดาใน เจ้าชายนิโคลัสแห่งกรีซและเดนมาร์ก พระราชปนัดดาใน พระเจ้าจอร์จที่ 1 แห่งกรีซ เป็นพระภาคิไนยใน เจ้าหญิงเอลิซาเบธแห่งกรีซและเดนมาร์ก และ เจ้าหญิงมารีนา ดัชเชสแห่งเคนต์ เป็นพระญาติชั้นที่ 1 ใน เจ้าชายเอ็ดเวิร์ด ดยุกแห่งเคนต์ เจ้าหญิงอเล็กซานดรา เดอะออนะระเบิล เลดีโอกิลวี เจ้าชายไมเคิลแห่งเคนต์ พระองค์ทรงมีพระนามที่พระประยูรญาติเรียกกันคือ **นิคกี้** ทรงศึกษาในมหาวิทยาลัยออกซฟอร์ด ทั้งนี้พระองค์ยังทรงเป็นพระสหายของ เจ้าหญิงมาร์กาเรต เคาน์เตสแห่งสโนว์ดอน พระขนิษฐาใน สมเด็จพระราชินีนาถเอลิซาเบธที่ 2 แห่งสหราชอาณาจักร ซึ่งสื่อมวลชนของอังกฤษต่างให้ความเห็นไปทางชู้สาว เนื่องจากเจ้าหญิงมาร์กาเร็ตมักจะเสด็จไปที่ใด เจ้าชายนิโคลาจะโดยเสด็จด้วย

สิ้นพระชนม์
-----------

นิโคลาสิ้นพระชนม์ลงด้วยอุบัติเหตุทางรถยนต์เมื่อวันที่ 12 เมษายน พ.ศ. 2497 ใน บักกิงแฮมเชอร์ ซึ่งถัดจากนั้นเพียง 5 ไมล์ เป็นพระตำหนักที่ เจ้าหญิงมารีนา ดัชเชสแห่งเคนต์ พระมาตุจฉา(น้า) ประทับอยู่ โดยพิธีศพของพระองค์นั้นถูกจัดขึ้นที่ลอนดอน ในวันที่ 17 เมษายน ปีเดียวกัน และเมื่อวันที่ 28 กันยายน พ.ศ. 2545 พระศพของพระองค์ได้ย้ายไปฝังที่โลซาน ประเทศสวิตเซอร์แลนด์ ก่อนจะนำไปฝังที่สุสานหลวงประจำราชวงศ์เมื่อวันที่ 6 ตุลาคม 2555

อ้างอิง
-------

* "Nikola Karađorđević". Retrieved 5 October 2012.
* "Ostaci Karađorđevića na Oplencu". Tanjug. 5 October 2012. Retrieved 5 October 2012.